
A V I Z

asupra Propunerii legislative pentru modificarea şi completarea Legii cadru nr.330/2009 privind salarizarea unitară a personalului plătit din fonduri publice
În conformitate cu prevederile art. 95 din Regulamentul Camerei Deputaţilor, republicat, cu  modificările  ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii cadru nr.330/2009 privind salarizarea unitară a personalului plătit din fonduri publice, trimisă cu adresa nr. Pl-x 230 din 2 mai 2011, înregistrată sub nr.31/378 din 4 mai 2011.
Senatul, în calitate de primă Cameră sesizată a respins această iniţiativă legislativă în şedinţa din 27 aprilie 2011.
Potrivit dispoziţiilor art.75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 

În temeiul prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut propunerea legislativă menţionată mai sus, în şedinţa din 16 aprilie 2011.
Iniţiativa legislativă are ca obiect de reglementare  completarea anexei nr. II/13 din Legea nr. 330/2009 privind salarizarea unitară a personalului plătit din fonduri publice,  cu modificările şi completările ulterioare, în sensul introducerii unui punct nou, pct. VII în care să fie prevăzută salarizarea pentru funcţiile specifice din serviciile voluntare pentru situaţii de urgenţă.
Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr.1551 din 15 decembrie 2010 şi punctul de vedere negativ al Guvernului, transmis cu adresa nr.      138 din 21 ianuarie 2011. 

În urma dezbaterilor, cu unanimitate de voturi, s-a hotărât avizarea negativă a propunerii legislative, deoarece Legea - Cadru nr. 284/2010 privind salarizarea unitară a personalului plătit din fonduri publice a abrogat Legea nr. 330/2009, astfel încât propunerea legislativă a rămas fără obiect. 
Iniţiativa legislativă  face parte din categoria legilor ordinare.

